runetrust/blame-folketinget-dk huggingface dataset:
Peder Hvelplund (EL), 2023-05-17:
Henset til de enorme konsekvenser for de berørte medarbejdere og deres familier og for lokalsamfundet, som Danish Crowns beslutning om lukning af slagteriet i Sæby medfører, vil ministeren så tage initiativ til, at alle muligheder udtømmes for at bruge EU's Globaliseringsfond til at sikre omskoling af og videreuddannelse for de fyrede medarbejdere med henblik på at skabe bedre mulighed for fremtidig beskæftigelse for disse?
Kirsten Normann Andersen (SF), 2023-03-22:
Det er en ordning, som både kan være med til at forberede borgerne på den hjælp, som de desværre alt for hurtigt får brug for, men det er også en ordning, som skal sikre, at hjælpen er aftalt på forhånd, så den kan effektueres, når behovet opstår.
Lars Løkke Rasmussen (V), 2018-01-19:
Og så har jeg en forventning om – og det mener jeg også at jeg er blevet stillet i udsigt både skriftligt og på møder – at når man nærmer sig tidspunktet, hvor man skal konkludere den debat, og hvor man eventuelt skal ud i en folkeafstemning, så skal der være en dialog, fordi det er vigtigt, at vi ikke kommer ud i misforståelser.
Tom Behnke (KF), 2013-01-25:
Det, der kommer til at ske, er jo det, som vi et langt stykke hen ad vejen er enige med regeringen i, nemlig at vi bliver nødt til at skærpe tingene i forhold til nogle former for økonomisk kriminalitet, for vi har set eksempler med, at nogen helt målrettet skiftede spor og begyndte at tjene penge på det.
Mai Mercado (KF), 2023-04-11:
Derfor vil det måske være mest reelt her i dag, hvis hr. Morten Dahlin bare siger: Ja, det her var en del af prisen for at gå i regering – for at sælge sjælen til Socialdemokratiet og djævlen – og at man altså simpelt hen har handlet den af i porten, og at det er det her, man blev enige om for at få lagt sagen død hurtigst muligt.
Knud Erik Hansen (SF), 2001-03-28:
Jeg har fundet i bogen, der hedder »Udlændingeret«, at man om § 9, stk. 2, nr. 4, skriver: »De tilfældegrupper, der er nævnt i de gamle forarbejder til bestemmelsen, kan som anført ikke betragtes som udtømmende. Der er således tale om en i realiteten helt åben bestemmelse, der overlader det til udlændingemyndighedernes skøn, hvornår disse særlige grunde foreligger.« Det mener jeg faktisk giver ministeren mulighed for i det her tilfælde at lave en praksis, ikke gående ud på at sikre familiesammenføring, men på at sikre, at man kunne blive i landet, indtil man kunne søge familiesammenføring efter 3-års-reglen.
Hans Kristian Skibby (DF), 2019-02-05:
Vi er også med på, at man skal øge tilgangen til genanvendelsesmulighederne, men i forhold til det konkrete beslutningsforslag mener vi i Dansk Folkeparti, at når man eksempelvis siger, at man kan få ordregiveren til at have mulighed for at fastsætte, om der skal konkurreres på de her genanvendelsespotentialer, så lyder det i og for sig ganske fornuftigt.
Torben Hansen (S), 2009-04-28:
Så jeg vil gerne have ministerens bekræftelse på, at der også bliver lagt stor vægt på, når vi så i fællesskab - sådan opfatter jeg ministerens svar - skal kigge på det her, at der også er en meget, meget kraftig indenlandsk dimension, for at vi kan få de små innovative virksomheder med.
Hans Andersen (V), 2019-02-28:
Jeg mener sådan set, at vi har flyttet os meget i beskæftigelsesindsatsen over de senere år, men der har bestemt også været brug for et skub i den rigtige retning, og derfor har vi jo også i samarbejde med SF lavet aftale om, at flere skal med både i 1 og 2 for at få samlet op og få mennesker videre enten på førtidspension eller i job, fordi de var havnet i kontanthjælpssystemet.
Pernille Skipper (EL), 2022-03-31:
Så set i lyset af det her billede, der igen og igen bliver tegnet fra Venstres side, af kvinden, der bliver holdt derhjemme og er helt lukket inde og underlagt stærk negativ social kontrol, er det så ikke paradoksalt, at den dag hun skulle bryde ud og stå på krisecenteret, kan hun ikke få sine egne penge?
Anders Fogh Rasmussen (V), 2002-05-29:
Hvis kommunerne skal indføre brugerbetaling i større omfang, vil det jo formodentlig kræve, at der er lovgivningsmæssig hjemmel til det, og så skal det aftales i kommuneøkonomiforhandlingerne. Der er ingen aktuelle planer om det, men hvis noget sådant skulle ske, vil regeringen selvfølgelig leve op til det krav, der er indeholdt i skattestoppet, nemlig at de penge, der kommer ind på brugerbetaling, vil gå til at sænke skatter med. Men lad mig gentage over for hr. Jens Peter Vernersen, at regeringen ingen sådanne planer har, så der er ikke nogen aktuel baggrund for hr. Jens Peter Vernersens spørgsmål.
Bertel Haarder (V), 2004-03-12:
Hvis de gamle ydelsessatser stadig væk havde været gældende, så ville satserne i Danmark være betydelig højere end i både Sverige og Norge - og sandsynligvis alle andre lande. En ændring af principperne for udbetaling af kontante ydelser ville i øvrigt også betyde øgede udgifter, nemlig en merudgift på 30 mio. kr., svarende til en ændring i enhedsprisen pr. person på 6.500 kr. Det er bare til orientering.
Sophie Løhde (V), 2023-03-21:
I dag kan en patient under visse omstændigheder vælge at tage sine penge med fra det offentlige til det private, hvis patientens region f.eks. ikke kan tilbyde behandling inden for 30 dage og det kan gøres hurtigere på et aftalesygehus, som Danske Regioner har indgået aftale med.
Karina Lorentzen Dehnhardt (SF), 2011-06-14:
Er Dansk Folkeparti blevet snydt af regeringen, eller har man haft et behov for ligesom at puste det her op og sige: Jamen det var det, vi kunne få igennem, for vi skulle jo ligesom kunne fremvise et eller andet troværdigt tal og en eller anden troværdig strafskærpelse, i forhold til at vi har medvirket til at forringe efterløn og pension for en halv million danskere?
Mikkel Bjørn (NB), 2022-12-13:
Så vil jeg stille et andet spørgsmål: Har Venstre en garanti for, at statsministeren har overholdt ministeransvarlighedsloven, og at man dermed ikke gør sig medskyldig i, at der er begået et lovbrud, som dermed ikke kan blive straffet, fordi man ikke er villige til at stemme for det her?
Line Barfod (EL), 2008-03-26:
Og har ministeren konkret i forbindelse med de eksempler, der nogle gange har været fremme i pressen, bedt myndigheder om at undersøge, om der her var tale om ofre for menneskehandel, f.eks. i forbindelse med de au pair-piger oppe fra Nordsjælland, der har været omtalt?
Per Clausen (EL), 2006-05-05:
Jeg skal bare starte med at sige, at jeg er meget tilfreds med, at justitsministeren nu – måske også under indtryk af, at der er et flertal for det her forslag, men det er jo sådan set lige meget – er nået frem til, at det er en fornuftig ting at lave sådan en overgangsordning.
Rune Lund (EL), 2006-05-24:
Er hr. Søren Espersen slet ikke opmærksom på, at den fremmedfjendske politik, som hr. Søren Espersen står for, den ulovlige krig, som vi har set i Irak, og den besættelse af Palæstina, som hr. Søren Espersen var en varm fortaler for, er elementer, som i høj grad er med til at skabe et negativt billede af Vesten og de lande, som ikke aktivt gør nok for at forhindre f.eks. en besættelse af Palæstina, så vi kan ophæve en ulovlig besættelse, hvilket gør det svært at føre en politik, som gør, at vi begynder at tale ordentligt til andre mennesker, uanset om det er i Danmark eller i udlandet?
Christian Rabjerg Madsen (S), 2022-09-22:
Det vil jeg selvfølgelig gerne beklage, men omvendt er jeg glad for, at vi i høringsmaterialet har set både udlejer og lejer give sig til kende, så jeg mener, at selv om høringsperioden var kort, er der alligevel givet mulighed for, at man kunne give sin holdning til kende.
Mads Fuglede (V), 2021-03-16:
Det, der virkede, dengang man lavede en strategi over for Sovjetunionens påvirkningsaktivitet i Vesten, var jo et internationalt samarbejde, hvor vi stod sammen, havde allierede og aftalte regler på kryds og tværs, og vi lavede en konsekvent boykot af det, der kom derfra, og vi lavede en inddæmningsstrategi, der gik langt tilbage.
Joachim B. Olsen (LA), 2012-12-12:
Uanset at nogle i en kortere eller længere periode har en forholdsvis lav indkomst – Økonomi- og Indenrigsministeriet betegner så ikke folk med de her lave indkomster som fattige – f.eks. fordi de er studerende, f.eks. fordi de er selvstændige, fordi de i en periode er ledige, er det altså, når man ser på det samlede billede, kun 0,3 pct. af befolkningen, som har en livsindkomst på under 50 pct. af medianindkomsten, som Økonomi- og Indenrigsministeriet ikke betegner som et fattigdomsmål.
Morten Messerschmidt (DF), 2006-04-19:
Ikke fordi vi afviser, at EU skal have en domstol, eller fordi vi ikke mener, at dommerne skal afgøre juridiske tvister, men fordi dommere og domstole skal beskæftige sig med jura og ikke med politik, og fordi domstolen har brug for et modspil, har brug for, at nogen tør tale den imod.
Colette L. Brix (DF), 2008-01-11:
Det må selvfølgelig ikke være sådan, at ens retssikkerhed potentielt bliver ringere, blot fordi man deltager i et forsøg, men det er Dansk Folkepartis klare opfattelse, at reglerne som anført i forslaget ikke udsætter parterne for nogen som helst risiko.
Svend Auken (S), 1998-06-18:
For flere år siden har regeringen taget hul på den debat gennem introduktion af begrebet »det økologiske råderum«, og i international sammenhæng er begreber som f.eks. faktor 4 og faktor 10 blevet introduceret som helt nødvendige målsætninger for en reduktion af miljø- og ressourcebelastningen for vores produktion og forbrug.
Sophie Hæstorp Andersen (S), 2025-06-04:
For jeg synes også, at man skal huske på, at i 1970'erne og 1980'erne var det her område mindre reguleret, end det er i dag, og der var rigtig meget økonomi, der var knyttet til det; man skulle skaffe børn, som blev efterspurgt i ikke kun Danmark, men i rigtig mange lande.
Jens Rohde (V), 2001-04-25:
Og de mener, at det vil give et provenu på omkring 30 mia. dollar, og de penge skulle jo så gå til de fattige lande, fint nok. Men en reduktion af valutatransaktionerne giver samtidig disse lande vanskeligere adgang til hård valuta, som er en afgørende betingelse for finansiering af økonomisk udvikling i mange fattige lande og mellemindkomstlande.
Pia Kjærsgaard (DF), 2009-10-08:
Altså, fru Helle Thorning-Schmidt kan komme tilbage, og der er sikkert også andre, der vil stille det samme spørgsmål, men først og fremmest vil jeg sige: Glem den der retorik, den bider ikke på mig, og jeg er fuldstændig overbevist om, at den heller ikke bider på Venstre og De Konservative.
Flemming Møller Mortensen (S), 2014-04-29:
Vi har også i indeværende år politisk skullet forholde os til rapporten, som hedder »Til gavn for Grønland«, og som er udarbejdet af et udvalg nedsat af Københavns Universitet og det grønlandske universitet, og vi har her i Danmark jo også tydeligt set, at det har givet en indenrigspolitisk debat i Grønland.
Mette Frederiksen (S), 2022-05-23:
Og i virkeligheden forsimples sundhedsdiskussionen jo næsten altid, og for nu at gøre det endnu mere kompliceret er der jo rigtig meget forskning, der tyder på, at jo stærkere et netværk du har, og jo bedre relationer du har, jo større sandsynlighed er der også for, at du kommer igennem et sygdomsforløb, hvad enten det er på den ene eller på den anden måde.
Svend Heiselberg (V), 2001-01-31:
Jeg forstår i øvrigt ikke, at Kommissionen kan anvende en nødprocedure i dette tilfælde, og derfor vil jeg gerne spørge ministeren, om ikke det forholder sig således, at Ministerrådet inden for 10 dage kan omstøde Kommissionens beslutning om brug af nødprocedure.
Christian H. Hansen (DF), 2003-10-24:
Regeringen fremsætter så i dag et forslag, som drejer sig om tre hovedpunkter, nemlig bestyrelsessammensætningen i produktions- og promilleafgiftsfondene samt Fonden for økologisk landbrug, fastsættelse af promillemidlerne og endelig de formål, hvortil fondsmidlerne kan anvendes.
Kaare Dybvad (S), 2017-05-24:
Det har vist sig, at der er forskellige holdninger til, hvordan vi metodisk går til den her opgave, men jeg synes nu alligevel, at det er værd at bemærke, at der er en opmærksomhed i Folketinget, og der er et arbejde, der ligger forude med at prøve at se på, hvordan vi kan få kortlagt de her ting, sådan at vi også fremadrettet kan være opmærksomme på, hvordan vi sikrer, at alle har mulighed for at bo til en rimelig pris, og at alle har mulighed for også at være en del af deres hovedstad eller andre større byer i Danmark, på samme måde som det altid har været.
Karina Adsbøl (UFG), 2022-03-15:
Som jeg hører den radikale ordfører, siger den radikale ordfører, at for De Radikale er det fint nok, at man kommer med usandheder og påstande, at det vil man ikke gøre noget ved – og så må ordføreren jo rette mig, hvis jeg misforstod det.
Liv Holm Andersen (RV), 2012-11-28:
Tandlægebesøg kan være en stor udskrivning, særlig når man har en meget lille indkomst og har svært ved at få enderne til at mødes, og derfor er vi i Radikale Venstre glade for, at vi med det her lovforslag får mulighed for at målrette et ekstra tandlægetilskud til de her mennesker.
Margrete Auken (SF), 2003-05-07:
Jamen jeg kan gøre hr. Keld Albrechtsens ord til mine og så føje til, om fru Hanne Severinsen vil forsikre, at man ligestiller de to sæt rettigheder, altså både de politiske og de socialøkonomiske rettigheder, sådan at man ikke rangordner dem, men at man ligestiller dem, sådan at når vi skal vurdere bistanden har dem ligestillet.
Susie Jessen (DD), 2023-12-14:
Jeg hører jo egentlig positive tilkendegivelser fra Venstre, og derfor er jeg bare helt konkret interesseret i at høre, om Venstre stadig har en ambition om sammen med os i Danmarksdemokraterne at udflytte flere statslige arbejdspladser, eller om man kun vil kigge på de nyoprettede statslige arbejdspladser fra nu af.
Steen Gade (SF), 2015-04-28:
Jeg vil sige, at den kritik, der har været fremført, og som også er fremført af SF som nævnt og også er fremført af den grønne gruppe i Europa-Parlamentet, har haft stor betydning i den forstand, at det jo også er den, der har været med til at føre til høringen fra Kommissionens side, og derfor vil jeg også udtrykke ros til civilsamfundets engagement.
Eyvind Vesselbo (V), 2006-10-12:
Så derfor, når nu redegørelsen er fremlagt her og vi har debatteret den med alle de forslag, der ligger, alle de forskellige former for initiativer, må vi være oppe på dupperne og sikre, at der også sker de ting, som står i denne rapport, så det ikke – det vil vi selvfølgelig i Venstre være med til at holde regeringen fast på – blot skal være ord, men det skal også være handling.
Mogens Lykketoft (S), 2001-03-20:
Men jeg vil godt gøre opmærksom på den praktiske omstændighed, at så længe der eksisterer et sanktionsregime i forhold til Irak, fordi Saddam Hussein ikke retter sig efter FN's Sikkerhedsråds resolutioner, som vi muligvis får ændret indholdet i, men bevarer, så er den praktiske vanskelighed, som for danske virksomheder knytter sig til at handle under sanktionsregimets regler, mere knyttet til Sanktionskomiteens arbejde i New York, og derfor er den bistand, vi måtte have brug for at yde danske virksomheder, sådan set lige nu mere velanbragt i generalkonsulatet i New York end ved udsendelse af en medarbejder til Bagdad.
Tom Behnke (FP), 1998-04-16:
Særlig efter at det er blevet muligt at hente oplysninger fra Internettet og f.eks. hjemkøbe cd-rom'er fra lande med mindre restriktiv ophavsretsopfattelse, er vi med til at ødelægge mulighederne for, at danske kunstnere, tekstforfattere, fotografer m.v. kan have en fornuftig indtægt.
Morten Østergaard (RV), 2008-11-21:
Det, der ikke er umyndiggørelse eller manglende demokrati, er internationalt samarbejde, og det var jo altså den nuværende regerings daværende økonomi- og erhvervsminister, hr. Bendt Bendtsen, som sad for bordenden, da det opholdsdirektiv, som har været genstand for så megen diskussion sommeren over, blev forhandlet og vedtaget af et bredt flertal i Folketinget.
Aage Frandsen (SF), 2004-10-26:
Formålet er at skabe et lige økonomisk udgangspunkt for alle regioner, i særlig grad med øje for sundhedsopgaven, fordi regeringen og vores aftaleparti har det synspunkt, at der skal være den samme lige fri og gratis adgang til sygdomsbehandling på et højt internationalt niveau, uanset hvor man bor, og uanset hvilke rammevilkår regionen i øvrigt har.
Charlotte Dyremose (KF), 2004-12-15:
Så er det, jeg godt kunne tænke mig et meget klart svar fra hr. Lykketoft, for først kom det her skatteloft, hvor man vil bruge penge fra en masse ekstra byrder, man vil lægge på erhvervslivet, bl.a. de her sambeskatningsregler, som denne her regering nu ændrer på.
Pernille Rosenkrantz-Theil (S), 2020-05-20:
Nu tror jeg så, det får et ordentligt rygstød af, at rigtig mange har prøvet at undervise udendørs og i alle mulige andre sammenhænge, end man plejer, og det håber jeg giver et boost, men det kræver selvfølgelig også, at vi så er i stand til at samle det op og få det sat i system og få gjort noget ved det.
Karin Nødgaard (DF), 2007-02-21:
Det er jo også derfor, at vi har været med til, også i forbindelse med finanslovforhandlingerne, at få afsat nogle midler, så vi netop kan gå ind og præge den udvikling, der er, sådan at vi kan forbedre forholdene for dem, som har svært ved at komme til tandlæge, som har svært ved at klare det økonomisk.
Per Clausen (EL), 2005-03-16:
Ministeren har tidligere i et skriftligt svar meddelt, at hun ville bede politimesteren om at komme med en redegørelse, og jeg vil bare på baggrund af udtalelserne fra politimesteren, siden den her sag startede, og det, der i øvrigt kom frem, spørge, om justitsministeren så stadig mener, at det er nok at få en redegørelse fra politimesteren.
Ole M. Nielsen (KRF), 2002-05-27:
Vi har siden 1999, hvor vi havde den første regionalpolitiske debat i den række, der nu er blevet til en tradition eller en årlig gentaget forestilling, fordi vi har pålagt regeringen at komme med en redegørelse en gang om året, hvert år kunnet samle et stort flertal for vedtagelserne, og de har været nyttige, men ikke nok. Vi håber, at vi i dag kan få en debat, der yderligere fremmer forståelsen for de helt naturlige problemer, udkantområderne har i et dynamisk samfund.
Helle Sjelle (KF), 2006-12-14:
Det er det, vi er allermest optaget af på nuværende tidspunkt, men jeg kan jo godt høre, at oppositionen mest er optaget af at få ministerens hoved på et fad, og det er det, som det her er gået ud på, frem for at sikre, at patienterne får den nødvendige og ordentlige behandling.
Morten Helveg Petersen (RV), 2006-02-02:
Vi har også tidligere fra Det Radikale Venstres side fremsat forslag om at styrke indsatsen i Afghanistan baseret på FN's Sikkerhedsråd, så når hr. Frank Aaen spørger til hvordan og hvorledes, om man udtømmer mulighederne for eksempelvis at gøre noget godt i Afrika eller i Dafur, hvad angår det danske forsvars muligheder for at bidrage til løsningen af konflikter, vil jeg sige, at vi dér for vores vedkommende har peget på, at vi gerne vil ud af Irak.
Peter Skaarup (DF), 2001-02-01:
Og som sagt, hvis det mord på politimanden Morten Mortensen, som foregik i Århus, skete i morgen, jamen så ville der stadig væk være mulighed for efter det her forslag at give den torterstatning, som efter vores opfattelse er nødvendig, når der er tale om de her meget krænkende forhold.
Kirsten Normann Andersen (SF), 2021-04-22:
Jamen den første helt afgørende forskel er jo, at jeg netop ikke har forældremyndighed over mine forældre modsat mine børn, som jeg har ansvaret for, mens de er små, og som jeg også skal varetage interesserne for, mens de går i daginstitution, og som jeg har ansvaret for, mens de går i daginstitution.
Karsten Hønge (SF), 2024-04-19:
Så jeg synes, at det er en god idé, at det bliver en del af det, og jeg sidder så også tilbage med en undren over, at man i Grønland, efter at man har sat et arbejde i gang, efter at man har aftalt kommissionsgrundlaget, så lige rækker fingeren op og siger, at der i øvrigt også er nogle andre ting, man gerne vil have med.
Mogens Lykketoft (S), 2000-09-07:
Svaret er: ikke noget som helst, for det problem eksisterer med samme styrke, hvad enten vi siger ja, eller vi siger nej, så længe der er en dansk regering, der vil føre en fastkurspolitik som den, der er defineret de sidste 18 år, og jeg kan ikke få øje på nogen tænkelig dansk regering, der ikke vil.
Peter Duetoft (CD), 2000-04-06:
Tænk, hvis vi nu i forhandlingerne med færingerne kunne få skabt en situation, hvor man har et land, et folk, der gerne vil have større selvstændighed, måske suverænitet, og vi så her kan gå i spidsen og vise en løsningsmodel enten for det totale selvstyre, hvis de vil det, eller for nogle skridt med endnu mere hjemmestyre; en løsningsmodel, som kunne bruges andre steder.
Jann Sjursen (KRF), 2002-12-09:
Når jeg bringer det emne på banen, er det dels for at beklage det, fordi vi fra Kristeligt Folkepartis side jo længe har vendt os mod besparelser over for verdens fattigste, men også fordi det er med en vis undren, vi ser, at regeringen fortsætter med disse besparelser, som oprindelig bare skulle være midlertidige.
Jens Rohde (V), 2003-05-28:
Så skulle vi jo altid lægge sådan nogle ting ud til folkeafstemning, fordi de har enorm betydning for mange danskere, men jeg vil advare imod, at man bevæger sig ud på den glidebane uden i hvert fald at have overvejet meget, meget, meget, meget nøje, hvilke konsekvenser det kunne få. Så taler hr. Aage Frandsen om, at TV 2 bliver mere markedsbaseret.
Sonja Mikkelsen (S), 2000-01-14:
Det andet spørgsmål, det her med generhvervelsesretten, imødekommer faktisk et ønske, som Folketinget har haft før, og som man troede, man havde opfyldt, men som domstolene ikke mente at man havde opfyldt med en lovændring, så nu forsøger vi altså én gang til at få en praksis som den, Folketinget tidligere har tilkendegivet at man faktisk gerne ser på det her område.
Flemming Møller Mortensen (S), 2017-04-07:
Derfor vil jeg egentlig slutte med at sige, at vi i og for sig støtter beslutningsforslaget, men hvis beslutningsforslagets videre proces overhales af en drøftelse i ministeriet, er det naturligvis det, vi tager med, for der er et behov for at få klarhed på de her punkter, der er rejst i beslutningsforslaget.
Mariann Fischer Boel (V), 2002-04-03:
Så der er ingen forbrugere, der behøver at være nervøse for, at de kommer i en ringere situation, end det har været tilfældet tidligere på de her områder. Så kan jeg vel egentlig svare både hr. Ole Vagn Christensen, fru Inger Bierbaum og fru Ritt Bjerregaard med hensyn til hele diskussionen om den ledige veterinærstilling i Fødevareregion Sønderjylland, at det er min opfattelse, at den stilling har været ubesat, også før vi havde diskussionen om, hvordan normeringerne skulle se ud i fødevareregionerne.
Henrik Dam Kristensen (S), 1999-01-20:
Vi har jo regler for, hvordan tingene skal mærkes, når det gælder GMO-produkter, og de er, at hvis det ikke er målbart, altså hvis man overhovedet ikke kan måle nogen forskel, hverken via en proteinanalyse eller via en DNA-test, ja, så skal der ikke mærkes, men ellers skal der mærkes.
Keld Albrechtsen (EL), 2001-01-16:
Det er spørgsmålet, om Venstre bakker op bag regeringens påtænkte EU-høringer, de folkehøringer, statsministeren ved flere lejligheder har sagt, han vil holde om EU, og som jeg jo meget frygter vil være efter regeringens sædvanlige folkehøringsmodel, som fru Ulla Tørnæs har taget så kraftigt afstand fra.
Jeppe Bruus (S), 2014-05-15:
Ikke alene det, jeg synes faktisk også, det har været interessant, at Dansk Folkepartis formand i dag fra Folketingets talerstol har bekræftet, at det stadig væk er Dansk Folkepartis holdning, at det skal være ulovligt for en dansk fagforening som 3F at konflikte mod en virksomhed, der benytter en konkurrerende overenskomst til at trykke løn- og arbejdsvilkår, sådan som Dansk Folkeparti selv stillede forslag om i 2012.
Klaus Kjær (DF), 2001-10-25:
Endelig foreslås det som et femte punkt at udvide etableringskontoordningen, således at midler på etableringskonto også kan anvendes i forbindelse med overtagelse af en bestående virksomhed, der er ejet i selskabsform - eventuelt under visse betingelser om omfanget af deltagelsen og indflydelsen i virksomheden.